Пабывалі ў цэнтральнай бібліятэцы акругі Уошу (прыблізна наша раённая). Яна нагадвае парк: панаванне святла і дзіўных раслін. Установа пабудавана ў 1966 годзе і ўваходзіць у рэестр гістарычных будынкаў. Але здзівіла не толькі гэта. На карэньчыках кніг, у тым ліку і дзіцячых, — індэксы дзесяцічнай класіфікацыі. На маё пытанне, ці часта чытачы выкарыстоўваюць гэтую інфармацыю для пошуку неабходнай літаратуры, пачула адказ ад дырэктара: “Часта!” Па яго словах, навучанне такому пошуку пачынаецца з дзіцячага ўзросту і робіцца гэта ў працэсе абслугоўвання.